ZAPISNIK

 Sa 28. sjednice Gradskog vijeća Grada Cresa koja je održana 31. svibnja 2016. godine, u Gradskoj vijećnici Grada Cresa, s početkom u 19.00 sati.

 Na sjednici je prisutno 11 vijećnika i to: Marčelo Damijanjević, predsjednik Gradskog vijeća; vijećnici: Lara Bressan Antonina, Oliver Filipas, Dragan Medarić, Gaetano Negovetić, Fiorenco Pinezić, Anton Čule, Samir Mujagić, Nenad Kučić, Petar Miočić i Patris Salković. Odsutni: Maja Sepčić i Branko Benvin.

 Na sjednici su još prisutni: Kristijan Jurjako, gradonačelnik Grada Cresa; Jadranka Blatt, zamjenica gradonačelnika Grada Cresa; Nada Kremenić, pročelnica Upravnog odjela za proračun i financije, komunalni sustav i prostorno planiranje; Dubravka Fak, voditeljica Odsjeka za komunalno-stambeni sustav i prostorno planiranje; predstavnici društva Jadranka d.d.: Sanjin Šolić, Snježana Kučić Krstaš, Tihomir Knezić i Višnja Hinić; predstavnici ugostitelja: Delija Badurina, Milorad Vučković, Raul Cvjetić, Krešimir Farkaš i Davor Fornarić; predstavnica društva Vodoopskrba i odvodnja Cres Mali Lošinj Ivana Vidmar; Walter Salković, Bojan Purić i Patricija Purić, pročelnica Ureda Grada, koja vodi ovaj zapisnik.

 Marčelo Damijanjević otvorio je 28. sjednicu, te dao na usvajanje zapisnik sa 27. sjednice Gradskog vijeća.

 Jednoglasno je usvojen zapisnik sa 27. sjednice Gradskog vijeća koja je održana 19. travnja 2016. godine.

 Predložene su dvije dopune dnevnog reda i to da se u dnevni red uvrsti “Prijedlog odluke o izmjeni Odluke o ugostiteljskoj djelatnosti” i “Prijedlog odluke o kapitalnim projektima od interesa za razvoj otoka Cresa”.

Jednoglasno su usvojene dopune dnevnog reda, te je na isti način usvojen sljedeći

**Dnevni red:**

1. Aktualni sat.
2. Očitovanje na izmjenu i dopunu Prostornog plana Primorsko-goranske županije za projekt GOLF MATALDA Punta Križa
3. Prijedlog Odluke o dozvoljenom prekoračenju najviše dopuštene razine buke.
4. Prijedlog odluke o izmjeni Odluke o ugostiteljskoj djelatnosti
5. Prijedlog odluke o davanju suglasnosti za sklapanje Ugovora o partnerstvu s Vodoopskrba i odvodnja Cres Lošinj d.o.o. na projektu “Rekonstrukcija mješovitog sustava odvodnje u razdjelni sustav i rekonstrukcija vodovoda na području aglomeracije Cres”.
6. Godišnji izvještaj o izvršenju proračuna Grada Cresa za 2015. godinu
7. Prijedlog odluke o prvim izmjenama i dopunama Proračuna Grada Cresa za 2016. godinu s pratećim aktima
8. Prijedlog odluke o izmjeni i dopuni Odluke o izvršavanju Proračuna Grada Cresa za 2016. godinu.
9. Prijedlog odluke o zaduženju za kapitalne investicije Grada Cresa u 2016. godini.
10. Prijedlog zaključka o raspisivanju natječaja za prodaju nekretnina u vlasništvu Grada Cresa.
11. Prijedlog odluke o kapitalnim projektima od interesa za razvoj otoka Cresa.

**Ad. 1. Aktualni sat**

Nenad Kučić postavio je sljedeća vijećnička pitanja:

1. U kojoj je fazi realizacija zgrade POS-a na Melinu, koje su daljnje planirane aktivnosti s tom zgradom?
2. Prometnica na Melinu kod trafostanice je opasna, djeca se igraju na tom dijelu. Trebalo bi na neki način usporiti promet na toj prometnici.

Fiorenco Pinezić postavio je sljedeće vijećničko pitanje:

Zatražio je da se ukloni otpad na privatnoj parceli, vl. obitelj Gulam, na predjelu Konalina u Martinšćici. Otpad su ostavili Elektro-voda i Hrvatske vode koji su upozoreni da se to ukloni. Od strane Grada rečeno je da će se sve poduzeti da se to očisti. Zatražio je da se poduzmu mjere od strane Grada.

Patris Salković postavio je sljedeća vijećnička pitanja:

1. Na potezu ulice na Melinu, u naravi cesta prema Kimenu, svojedobno je bilo postavljeno 6 semafora koji bljeskaju na pješačkim prijelazima. Od tih semofora 3 ne rade, a jedan se gotovo i ne vidi. Interesira ga kada će to biti sanirano.
2. Na šetnici kod crkvice sv. Nikole, gljive su u moru i nema nikakve fizičke prepreke da automobili dođu na šetnicu. Ista je situacija kod objekta “Riba ribi” i tamo automobili mogu lijepo voziti po šetnici. Trebalo bi opet postaviti gljive kako se ne bi desila neka nesreća.

Oliver Filipas postavio je sljedeća vijećnička pitanja:

1. Izrazio je žaljenje jer je prije 45 dana upozorio da gradski sat ide 10 minuta naprijed i žao mu je što se nije našlo urara da se to popravi. Isto tako je govorio u vezi uređenja zelenila na otocima, na kružnom toku, te upozorio da bi bilo dobro postaviti navodnjavanje, kada su se još izvodili radovi. To nije učinjeno i sada smo svjedoci da se preko državne ceste postavlja crijevo za navodnjavanje za biljke koje ne bi trebale biti tamo sađene. Bilo je rečeno da će se saditi neke autohtone biljke koje neće trebati puno vode, ali to nije tako učinjeno.
2. Na putu uz more od samostana prema Marini bile su postavljene dvije gljive kako bi se ograničila širina vozila koja mogu prolaziti tim dijelom puta. Jedna je gljiva maknuta ali je ostalo postolje od kojih 10-tak cm i jedna curica je pala preko toga. Bilo bi dobro da se to sanira i vrati u prvobitno stanje.
3. Ima informaciju u vezi ceste odnosno puta na Grabru, koja prolazi kod igrališta i skreće prema restoranu “Roza”. Čuo je da ta cesta neće biti u javnoj funkciji, da se neki tereni na tom dijelu mijenjaju, pa ga interesira da li je to istina.

Gaetano Negovetić postavio je sljedeća vijećnička pitanja:

1. Na ruševnu kuću u ulici Jadranska obala je već upozoravao. Ona predstavlja opasnost za ljude i desilo se upravo to, sada je ograđeno. Interesira ga kada će se to sanirati i čije je vlasništvo ta zgrada, jer je vlasnik odgovoran za stanje nekretnine.
2. Zgrada osnovne škole u Orlecu je bez prozora, radovi su započeli pa su stali ne zna iz kojih razloga. Kada će se završiti sanacija te zgrade?

Marčelo Damijanjević postavio je sljedeća vijećnička pitanja

1. Da li se misli nešto raditi na prometnoj regulaciji u naselju Cres. Smatra da bi se na dijelu prometnice kod benzinske stanice, ulaza u Braodogradilište i Erste banke trebalo obilježiti parkirna mjesta za motocikle. Tamo je ionako parkirano dosta motora, a time bi možda motivirali ljude da u centar ne dolaze automobilom, već motociklom koji zauzima manje mjesta.
2. Za stanje gradske lože je već postavljao pitanje. Gradska loža je spomenik nulte kategorije i već je upozoravao da prokišnjava krov i da golubovi narušavaju sliku tog spomenika jer ispada da u centru imamo golubarnik. Komunalno društvo bi trebalo bolje to održavati. Do sada nije ništa napravljeno i upozorio je da bi se taj problem trebao što prije rješiti, kako bi se popravila slika centra grada.

Kristijan Jurjako odgovorio je na dio postavljenih pitanja.

**Ad. 2.**

Sanjin Šolić predsjednik uprave društva Jadranka d.d. dao je uvodno obrazloženje u vezi projekta Golf Matalda.

Tihomir Knezić dao je stručno obrazloženje projekta Golf Matalda.

U raspravi su sudjelovali Marčelo Damijanjević, Nenad Kučić, Sanjin Šolić i Kristijan Jurjako.

Nakon zaključene rasprave, jednoglasno je donesen sljedeći

**Zaključak:**

Na temelju uvida u izrađene i prezentirane stručne podloge, Gradsko vijeće Grada Cresa daje podršku inicijativi za donošenje Odluke o pokretanju izmjene i dopune Prostornog plana Primorsko-goranske županije u cilju realizacije izgradnje kombiniranog golf igrališta Matalda.

**Ad. 3.**

Patricija Purić obrazložila je Prijedlog odluke o najvišim dopuštenim razinama buke.

Patris Salković istaknuo je da je radno vrijeme regulirano Odlukom o ugostiteljskoj djelatnosti. U toj Odluci se regulira glazba do 24.00 sata, a u ovom prijedlogu imamo do 01.00 sat. Kako mogu dvije odluke regulirati istu materiju.

Marčelo Damijanjević pojasnio je da je sljedeća točka dnevnog reda izmjena Odluke o ugostiteljskoj djelatnosti u dijelu koji se odnosi na uporabu elektroakustičnih uređaja. Moglo se staviti izmjenu odluke o ugostiteljskoj djelatnosti prije, ali je smatrao da je ovako bolje.

Lara Bressan predložila je amandman na Prijedlog odluke o najvišim dopuštenim razinama buke i to da se u članku 2. doda da se za sve manifestacije pita suglasnost gradonačelnika, odnosno da se manifestacije održavaju uz prethodnu suglasnost gradonačelnika.

Gaetano Negovetić je istaknuo da smo prošli put radili krivo i da danas radimo krivo. Kako je moguće najprije donijeti Odluku o ugostiteljskim objektima a nakon toga Odluku o buci. Priprema je bila loša. Drago mu je što su ugostitelji prisutni. U Odluci o buci stoji radno vrijeme do 1.00 a u Odluci o ugostiteljskoj djelatnosti stoji 24 sata. Derogiramo Odluku o ugostiteljskim objektima. To nije u redu.

Patricija Purić pojasnila je da se Odlukom o ugostiteljskoj djelatnosti regulira samo radno vrijeme tih objekata. Odredba o muzici stavljena je jer je bila u prethodnoj Odluci. Ova odluka ne govori o radnom vremenu nego o jačini buke koja je ograničena do 1 sat. Ne govorimo o radnom vremenu već do kada mogu imati glazbu određenog intenziteta.

Dragan Medarić izrazio je zadovoljstvo da se donosi ova odluka i nada se da će vijećnici prihvatiti ovu odluku.

Marčelo Damijanjević smatra da s obzirom da su obje odluke na dnevnom redu, nije počinjena greška. Možda se prije trebala mijenjati Odluka o ugostiteljskoj djelatnosti ali i ovako je u redu. Njegov je stav i na prošloj sjednici bio, kada je donesena Odluka o ugostiteljskoj djelatnosti, da bi trebalo ovlasti dati gradonačelniku kao izvršnoj vlasti. Ovom predloženom odlukom nije se napravila neka bitna izmjena samo je muzika produžena do 01.00 sat. Sve će ovisiti kako će izvršna vlast provoditi Odluku. Gradsko vijeće nema nikakvih mogućnosti da reagira ili mijenja.

Kristijan Jurjako složio se s amandmanom koji je predložila Lara Bressan i predložio je da se usvoji ova Odluka, a da se onda na sljedećoj točci izmijeni Odluku o ugostiteljskoj djelatnosti.

Oliver Filipas postavio je pitanje da li kontrolu buke imamo ugrađeno u odluku o komunalnom redu i tko će mjeriti jačinu buke jer do svega ovoga je došlo zbog lanjskih događanja bendova I nepoštivanja odluke o ugostiteljskoj djelatnosti.

Patricija Purić je odgovorila da nedležnost za mjerenje jačine buke ima Grad Cres, odnosno komunlano redarstvo te da nema potrebe da se nadopunjuje odluka o komunalnom redu jer je sve regulirano Zakonom.

U raspravi su još sudjelovali Oliver Filipas, Lara Bressan, Patris Salković, Kristijan Jurjako, Marčelo Damijanjević, Gaetano Negovetić i Raul Cvjetić.

Nakon zaključene rasprave, sa 8 glasova “za” i 3 “suzdržana” glasa, donesena je sljedeća

**Odluka:**

Usvaja se Odluka o dozvoljenom prekoračenju najviše dopuštene razine buke. Odluka o dozvoljenom prekoračenju najviše dopuštene razine buke objaviti će se u “Službenim novinama” Primorsko-goranske županije.

**Ad 4.**

Patricija Purić obrazložila je Prijedlog odluke o izmjeni Odluke o ugostiteljskoj djelatnosti.

Bez rasprave, sa 8 glasova “za” i 3”suzdržana” glasa donesena je sljedeća

**Odluka:**

Usvaja se Odluka o izmjeni Odluke o ugostiteljskoj djelatnosti. Odluka o izmjeni Odluke o ugostiteljskoj djelatnosti objaviti će se u “Službenim novinama” Primorsko-goranske županije.

**Ad 5.**

Ivana Vidmar, iz društva Vodoopskrba i odvodnja Cres Lošinj d.o.o., obrazložila je Prijedlog odluke o davanju suglasnosti za sklapanje Ugovora o partnerstvu s Vodoopskrba i odvodnja Cres Lošinj d.o.o. na projektu “Rekonstrukcija mješovitog sustava odvodnje u razdjelni sustav i rekonstrukcija vodovoda na području aglomeracije Cres”.

U raspravi su sudjelovali Patris Salković i Ivana Vidmar.

Sa 12 glasova “za” (prilikom glasovanja bio je odsutan vijećnik Nenad Kučić) donesena je sljedeća

**Odluka:**

Usvaja se Odluka o davanju suglasnosti za sklapanje Ugovora o partnerstvu s Vodoopskrba i odvodnja Cres Lošinj d.o.o. na projektu “Rekonstrukcija mješovitog sustava odvodnje u razdjelni sustav i rekonstrukcija vodovoda na području aglomeracije Cres”.

U 21.10 sati predsjednik Marčelo Damijanjević odredio je pauzu.

Sjednica je nastavljena u 21.20 sati.

**Ad. 6.**

Nada Kremenić i Kristijan Jurjako obrazložili su Godišnji izvještaj o izvršenju Proračuna Grada Cresa za 2015. godinu.

U raspravi je sudjelovao Gaetano Negovetić.

Nakon zaključene rasprave, jednoglasno je donesena sljedeća

**Odluka:**

Usvaja se Godišnji izvještaj o izvršenju Proračuna Grada Cresa za 2015. godinu. Godišnji izvještaj o izvršenju Proračuna Grada Cresa za 2015. godinu objaviti će se u “Službenim novinama” Primorsko-goranske županije.

**Ad. 7.**

Nada Kremenić obrazložila je Prijedlog odluke o prvim izmjenama i dopunama proračuna Grada Cresa za 2016. godinu s pratećim aktima.

Gaetno Negovetić istaknuo je da je natječaj za kredit proveden i kamate su povoljne ali ponovio je pitanje koje je postavio pred godinu dana, zašto se onda nije digao veći kredit pa da se pozavršavaju sve investicije. To je 10 miliona kuna, dva su kredita Tu su obroci i kamate jaki a naše su mogućnosti takve kakve jesu. Nada se da ćemo imati mogućnosti da vraćamo ta sredstva. Mi se zadužujemo da se što prije sagradi autobusni kolodvor i izgradi infrastruktura na Volniku. To smo sve mogli napraviti i pred godinu dana ali tada se nije znalo s kojim projektima ćemo ići dalje. Grad nije bio tada spreman i nije bila kvalitetno spremljena dokumentacija da bi se mogli realizirati ti projekti.

Marčelo Damijanjević istaknuo je da bi se prije dizanja kredita trebalo imati jamstvo da će netko tamo, u ovom slučaju na Volniku, i graditi a ne da se stvore uvjeti a da investicije na kraju izostanu. Postavio je pitanje u vezi povećanja sredstava za plaće u muzeju. Kada je donesen proračun tada smo još imali v.d. ravnateljicu i tada je pitao zašto su tolika sredstva za plaće u muzeju a rečeno mu je da će u ovoj godini na plaći biti cijela ravnateljica a ne pola, koliko se plaćalo do sada. Isto tako, dio sredstava bio je predviđen za preparatorsku radionu ali ona će se realizirati ako se dobije donacija za to. Prema statutu Creskog muzeja, ravnateljica je dužna Gradskom vijeću dati na suglasnost određene akte kao što je financijski plan odnosno izvješće o realizaciji istog. Do ovog rebalansa, Vijeće je trebalo imati na uvid financijski plan muzeja. Sada se opet predlaže rebalans koji sadrži povećanje stavke za plaće u muzeju a Vijeće nije vidjelo financijski plan. Smatra da to nije u redu.

Dragan Medarić je istaknuo da bauk kruži otokom i to skupine privatnog kapitala povezanog sa političkim lobijima u povlaštenom položaju koji svojim djelovanjem onemogućavaju zdravu tržišnu konkurenciju. U ovom rebalansu se vidi da su te strukture opet našle na potporu Grada pa je odlučeno uvrstiti 1 milion i 200 tisuća kuna za izgradnju nekoliko cesta, da bi nekolicina ljudi mogli izgraditi nekoliko stanova i prodati ih za fini ekstra profit. S druge strane vidi se jadan dobar projekt ulaganja u infrastukturu Volnik za koju postoji zainteresirani investitor, koji otvara nova radna mjesta. Umjesto da Grad financira stalna radna mjesta, radije se novac ulaže u apartmanizaciju, diže se kredit od nekoliko milona kuna na koji ćemo platiti kamatu od 900 tisuća kuna. Vijećnjici SDP neće prihvatiti ovaj rebalns.

Kristijan Jurjako naglasio je da postoje zakonski okviri u kojima Grad radi. Postoje odluke Gradskog vijeća koje se moraju provoditi. Gradsko vijeće usvojilo je PP i UPU koje bi Grad trebao relaizirati. Radi se o stambenim zonama koje se stavljaju u funkciju. Svako otvaranje neke zone odnosno infrastrukturno opremanje je uspjeh Grada pa i samog Gradskog vijeća. Pitanje je u kojem se smjeru razvijati. Njegovo je mišljenje da se trebaju razviti one zone za koje postoje investitori. Njega ne interesiraju imena. Cilj je da se realizira plan iz 2006. godine. Ne bi se složio da tu postoji bilo kakva sprega investitora i politike. Investitori dolaze, gradi se, porez na promet nekretnina raste i umjesto da se tome radujemo rezultat svega je da netko s nekim šuruje. Odbacuje sve optužbe. Ako se nešto gradi dobiva cijeli Grad i narod i tako će biti još godinu dana, a onda će narod procijeniti da li je to dobro ili nije za Grad. Svaki kapital je privatan, ali investicija ostaje u Cresu.

Nada Kremenić dala je obrazloženje u vezi povećanja sredstava za plaće za muzej.

U raspravi su još sudjelovali Marčelo Damijanjević, Nada Kremenić i Kristijan Jurajko.

Nakon zaključene rasprave, sa 7 glasova “za”, 3 “suzdržana” glasa i 1 glasom “protiv” donesena je sljedeća

**Odluka:**

Usvaja se Odluka o prvim izmjenama i dopunama Proračuna Grada Cresa za 2016. godinu; Odluka o I. izmjenama i dopunama Programa gradnje objekata i uređaja komunalne infrastrukture u Gradu Cresu za 2016. godinu; I. izmjene i dopune Programa održavanja komunalne infrastrukture u Gradu Cresu za 2016. godinu; Program javnih potreba u sportu za 2016. godinu; Program javnih potreba u kulturi iz Proračuna Grada Cresa za 2016. godinu i Program javnih potreba u predškolskom odgoju i naobrazbi na području Grada Cresa za 2016. godinu. Usvojeni akti objaviti će se u “Službenim novinama” Primorsko- goranske županije.

**Ad. 8.**

Nada Kremenić obrazložila je Prijedlog odluke o izmjeni i dopuni Odluke o izvršavanju Proračuna Grada Cresa za 2016. godinu.

Bez rasprave, sa 10 glasova “za” i 1 “suzdržanim” glasom, donesena je sljedeća

**Odluka:**

Usvaja se Odluka o izmjeni i dopuni Odluke o izvršavanju Proračuna Grada Cresa za 2016. godinu. Odluka o izmjeni i dopuni Odluke o izvršavanju Proračuna Grada Cresa za 2016. godinu objaviti će se u “Službenim novinama” Primorsko-goranske županije.

**Ad. 9.**

Nada Kremenić obrazložila je Prijedlog odluke o zaduženju za kapitalne investicije Grada Cresa u 2016. godini.

Nenad Kučić istaknuo je da smo na zadnjem vijeću sredstva rasporedili na neke ceste umjesto da ta sredstva uložimo u autobusni kolodvor i Volnik i tako smanjimo cijenu kredita. Vijećnici SDP-a će podržati ovu odluku, jer su za projekte, ali smo mogli imati manju ratu kredita.

Marčelo Damijanjević je naglasio da su dobili odluku na A4 papiru i iza je kratko obrazloženje. Gore piše kapitalni projekt izgradnje prometnice Volnik II faza i kapitalni projekt autobusni kolodvor. Zanima ga gdje se u stvari planira utrošiti ta sredstva. Ovakva je odluka netransparentna. Tu treba biti šire obrazloženje. Što znači autobusni kolodvor, da li je to zgrada ili parter ili nešto drugo. Kada je bio kredit za popločenje Trga, točno se znalo što će se raditi. U ovoj odluci ne piše ništa. Nije protiv zaduživanja ali treba se zaduživati za konkretne projekte i treba točno odrediti koliko novaca u koji projekt ide. Ispada da je Gradsko vijeće dalo otvorene ruke da gradonačelnik radi što hoće s tim novcima. Smatra da je previše promašaja u posljednjih nekoliko godina i uvijek treba procjeniti da li je investicija relana.

U raspravi su još sudjelovali Nada Kremenić, Kristijan Jurjako i Marčelo Damijanjević.

Nakon zaključene rasprave, sa 9 glasova “za”, 1 glasom “protiv” i 1 “suzdržanim” glasom donesena je sljedeća

**Odluka:**

Usvaja se Odluka o zaduženju za kapitalne investicije Grada Cresa u 2016. godini. Odluka o zaduženju za kapitalne investicije Grada Cresa u 2016. godini objaviti će se u “Službenim novinama” Primorsko-goranske županije.

**Ad. 10.**

Patricija Purić obrazložila je Prijedlog zaključka o raspisivanju natječaja za prodaju nekretnina u vlasništvu Grada Cresa.

Bez rasprave, jednoglasno je donesen sljedeći

**Zaključak:**

Raspisat će se javni natječaj za prodaju nekretnine u vlasništvu Grada Cresa, zemljišnoknjižne oznake č.zgr. 91/3, z.k.ul. 1475, k.o. Beli, u naravi kuća za stanovanje – ruševina u selu Rosuje, vlasništvo Grada Cresa u cjelini, po početnoj cijeni od 183.515,02 kune, prema Elaboratu procjene vrijednosti nekretnine stalnog sudskog vještaka u građevinarstvu Jasminke Lilić, dipl.ing.građ. Ovlašćuje se Gradonačelnik Grada Cresa na provedbu postupka javnog natječaja. Ovaj Zaključak stupa na snagu danom donošenja.

**Ad. 11.**

Nada Kremenić obrazložila je Prijedlog odluke o kapitalnim projektima od interesa za razvoj otoka Cresa.

U raspravi je sudjelovao Oliver Filipas.

Nakon zaključene rasprave, jednoglasno je donesena sljedeća

**Odluka:**

Usvaja se Odluka o kapitalnim projektima od interesa za razvoj otoka Cresa. Odluka o kapitalnim projektima od interesa za razvoj otoka Cresa objaviti će se u “Službenim novinama” Primorsko-goranske županije.

U 22.45 sati predsjednik Gradskog vijeća Marčelo Damijanjević zatvorio je 28. sjednicu Gradskog vijeća.

Klasa: 021-01/16-1/

Ur. broj: 2213/02-01-16-

Cres, 31. svibnja 2016.

Zapisnik sastavila Predsjednik Gradskog vijeća

Patricija Purić Marčelo Damijanjević